Kommissionens direktiv 2000/48/EF

af 25. juli 2000

om ændring af bilagene til Rådets direktiv 86/362/EØF og 90/642/EØF om fastsættelse af maksimalgrænseværdier for indholdet af pesticidrester i og på korn og på og i visse produkter af vegetabilsk oprindelse, herunder frugt og grøntsager

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(1), senest ændret ved Kommissionens direktiv 2000/42/EF(2), særlig artikel 10,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(3), senest ændret ved direktiv 2000/42/EF, særlig artikel 7,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(4), senest ændret ved Kommissionens direktiv 2000/10/EF(5), særlig artikel 4, stk. 1, litra f), og

ud fra følgende betragtninger:

(1) Det nye aktive stof, azoxystrobin, blev ved Kommissionens direktiv 98/47/EF(6) optaget i bilag I til direktiv 91/414/EØF til anvendelse udelukkende som fungicid, uden angivelse af særlige betingelser, der har virkning på afgrøder, der kan behandles med plantebeskyttelsesmidler, som indeholder azoxystrobin.

(2) Ved Kommissionens direktiv 1999/71/EF(7) blev der fastsat maksimalgrænseværdier for azoxystrobinrester i og på alle produkter, der er omfattet af direktiv 86/362/EØF og 90/642/EØF.

(3) Da maksimalgrænseværdierne for azoxystrobinrester blev fastsat, blev det erkendt, at der skulle holdes øje med disse grænseværdier, og at de skulle ændres under hensyn til nye oplysninger og data. Ifølge direktiv 1999/71/EF skulle medlemsstaterne fastsætte midlertidige nationale maksimalgrænseværdier for andet korn og andre frugter og grøntsager som led i deres godkendelse af plantebeskyttelsesmidler, der indeholder azoxystrobin, og dette skulle meddeles Kommissionen i henhold til artikel 4, stk. 1, litra f), i direktiv 91/414/EØF. For at gøre dette lettere, blev nogle af grænseværdierne i direktiv 1999/71/EF fastsat midlertidigt, så medlemsstaterne kan give godkendelser til nye anvendelsesformål og underrette Kommissionen efter proceduren i nævnte artikel. Ifølge den pågældende artikel skal den medlemsstat, som giver godkendelsen, hvis der findes en midlertidig EF-maksimalgrænseværdi, og det nye godkendte anvendelsesformål resulterer i højere grænseværdier, fastsætte en midlertidig national maksimalgrænseværdi i henhold til artikel 4, stk. 1, litra f), i direktiv 91/414/EØF, inden godkendelse kan gives.

(4) For at beskytte forbrugerne mod at blive eksponeret for rester i eller på produkter, for hvilke der ikke er givet nogen godkendelse, blev det ved vedtagelsen af direktiv 1999/71/EF anset for hensigtsmæssigt at sætte midlertidige maksimalgrænseværdier til bestemmelsesgrænseværdien for disse produkter. Fastsættelsen af midlertidige EF-maksimalgrænseværdier er ikke til hinder for, at medlemsstaterne kan udstede midlertidige godkendelser for anvendelse af azoxystrobin på sådanne produkter i henhold til artikel 4, stk. 1, litra f), i direktiv 91/414/EØF.

(5) For at godkende et plantebeskyttelsesmiddel skal medlemsstaterne anvende de ensartede principper, der er fastsat i bilag VI til direktiv 91/414/EØF, når de vurderer et dossier indsendt af ansøgeren om godkendelse, som er i overensstemmelse med bilag III til direktiv 91/414/EØF. Ifølge del A, afsnit 8, i bilag III til direktiv 91/414/EØF skal ansøgerne indsende oplysninger om foreslåede maksimalgrænsevædier tillige med en fuldstændig begrundelse og skøn over potentiel og faktisk eksponering gennem kosten/foderet og på anden måde. Ifølge del B, afsnit 2.4.2, og del C, afsnit 2.5, i bilag VI til direktiv 91/414/EØF skal medlemsstaterne vurdere de indsendte oplysninger om resternes virkninger på menneskers og dyrs sundhed og indflydelse på miljøet og træffe afgørelser om godkendelser, der sikrer, at restkoncentrationerne afspejler de minimumsmængder af plantebeskyttelsesmidlet, der er nødvendige for at opnå rimelig bekæmpelse svarende til god landbrugspraksis, og som er anvendt på en sådan måde, at resterne ved høst, slagtning eller efter oplagring er reduceret til et minimum.

(6) Der er fremlagt nye data for anvendelse af azoxystrobin på ris, bananer, tomater og græskarfamilien med spiselig og ikke spiselig skal. Disse nye data er blevet vurderet, og som følge heraf bør de midlertidige maksimalgrænseværdier, der er fastsat for disse produkter i direktiv 1999/71/EF, revideres.

(7) Med optagelsen i bilag I til direktiv 91/414/EØF afsluttedes den tekniske og videnskabelige vurdering af azoxystrobin den 22. april 1998 i form af Kommissionens vurderingsrapport for azoxystrobin. I rapporten er den accepterede daglige indtagelse (ADI) for azoxystrobin fastsat til 0,1 mg/kg legemsvægt/dag. Forbrugernes livslange eksponering for levnedsmidler behandlet med azoxystrobin er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO(8), og det er blevet beregnet, at de maksimalgrænsevædier, der er fastsat i dette direktiv, ikke giver anledning til overskridelse af ADI.

(8) Der blev ikke fundet akutte toksiske virkninger, som kræver fastsættelse af en akut referencedosis, under den vurdering og drøftelse, der gik forud for optagelsen af azoxystrobin i bilag I til direktiv 91/414/EØF.

(9) EF's handelspartnere er via Verdenshandelsorganisationen (WTO) blevet hørt angående de grænseværdier, der er fastsat i dette direktiv, og deres bemærkninger til disse grænseværdier er blevet taget i betragtning. Kommissionen vil undersøge muligheden for at fastsætte importtolerancer for maksimalgrænseværdier for bestemte kombinationer af pesticider og afgrøder, på grundlag af indsendte acceptable data.

(10) Der er taget hensyn til råd og henstillinger fra Den Videnskabelige Komité for Planter, især om beskyttelse af forbrugere af levnedsmidler, der er behandle med pesticider.

(11) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

Følgende indsættes i del A i bilag II til direktiv 86/362/EØF:

">TABELPOSITION>"

Artikel 2

Maksimalgrænseværdierne i bilaget til dette direktiv erstatter de maksimalgrænseværdier for azoxystrobin, der er anført i bilag II til direktiv 90/642/EØF.

Artikel 3

1. Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

2. Medlemsstaterne vedtager og offentliggør senest den 31. marts 2001 de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

3. Medlemsstaterne anvender disse bestemmelser fra den 1. april 2001.

4. Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 4

Dette direktiv er rettet til medlemsstaterne.

Udfærdiget i Bruxelles, den 25. juli 2000.

På Kommissionens vegne

David Byrne

Medlem af Kommissionen

(1) EFT L 221 af 7.8.1986, s. 37.

(2) EFT L 158 af 30.6.2000, s. 51.

(3) EFT L 350 af 14.12.1990, s. 71.

(4) EFT L 230 af 19.8.1991, s. 1.

(5) EFT L 57 af 2.3.2000, s. 28.

(6) EFT L 191 af 7.7.1998, s. 50.

(7) EFT L 194 af 27.7.1999, s. 36.

(8) "Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues", offentliggjort af World Health Organisation 1997 (WHO/FSF/FOS/97.7).

BILAG

>TABELPOSITION>